## Odluka Ustavnog suda Republike Hrvatske broj: U-IIIA-4952/2005 od 6. svibnja 2008.

### NN 66/2008 (6.6.2008.), Odluka Ustavnog suda Republike Hrvatske broj: U-IIIA-4952/2005 od 6. svibnja 2008.

# USTAVNI SUD REPUBLIKE HRVATSKE

**2219**

Ustavni sud Republike Hrvatske, u sastavu Željko Potočnjak, predsjedavajući
sudac, te suci Marko Babić, Snježana Bagić, Mario Kos, Davor Krapac, Ivan
Matija, Jasna Omejec, Agata Račan i Aldo Radolović, odlučujući o ustavnoj tužbi
koju je podnio A.-T. I., pok. Š., iz P., kojeg zastupa A. N., odvjetnik iz
Makarske, na sjednici održanoj 6. svibnja 2008. godine, donio je

## ODLUKU

I. Ustavna tužba se usvaja.
II. Na temelju članka 63. stavka 3. Ustavnog zakona o Ustavnom sudu Republike
Hrvatske (»Narodne novine« broj 99/99., 29/02. i 49/02. – pročišćeni tekst),
podnositelju ustavne tužbe A.-T. I., pok. Š., iz P., određuje se primjerena
naknada zbog povrede ustavnog prava iz članka 29. stavka 1. Ustava Republike
Hrvatske (»Narodne novine« broj 41/01. – pročišćeni tekst) u iznosu od 15.600,00
kuna.
III. Naknada iz točke II. izreke ove odluke bit će isplaćena iz državnog
proračuna u roku od tri (3) mjeseca od dana podnošenja zahtjeva podnositelja
Ministarstvu financija Republike Hrvatske za njezinu isplatu.
IV. Ova odluka objavit će se u »Narodnim novinama«.

```
Obrazloženje
```

1. Podnositelj je na temelju članka 63. Ustavnog zakona o Ustavnom sudu
Republike Hrvatske (»Narodne novine« broj 99/99., 29/02. i 49/02. – pročišćeni
tekst, u daljnjem tekstu: Ustavni zakon), 14. prosinca 2005. godine podnio
ustavnu tužbu radi duljine trajanja zemljišnoknjižnog postupka koji se vodi pred
Općinskim sudom u Makarskoj pod brojem: Z-769/93, smatrajući da mu je
povrijeđeno ustavno pravo na donošenje sudske odluke u razumnom roku.

ČINJENICE VAŽNE ZA USTAVNOSUDSKI POSTUPAK

2. Ustavni sud je u postupku u povodu ustavne tužbe podnesene na temelju članka
63. Ustavnog zakona, na temelju navoda ustavne tužbe, očitovanja Općinskog suda
u Makarskoj i uvida u spis predmeta utvrdio sljedeće pravno relevantne činjenice
za odlučivanje o povredi ustavnog prava podnositelja, zajamčenog člankom 29.
stavkom 1. Ustava:
Dana 13. rujna 1993. godine podnositelj je podnio prijedlog Općinskom sudu u
Makarskoj radi uknjižbe prava vlasništva na temelju pravomoćne i ovršne presude
Općinskog suda u Makarskoj broj: P-35/93 od 2. veljače 1993. godine.
Dana 26. travnja 1996. godine Općinski sud u Makarskoj donio je rješenje kojim
je dozvolio tu uknjižbu.
Dana 14. prosinca 2005. godine podnesena je ustavna tužba.
Dana 10. svibnja 2007. godine postalo je pravomoćno rješenje od 26. travnja
1996. godine.

PRAVO VAŽNO ZA USTAVNOSUDSKI POSTUPAK

3. Mjerodavno pravo sadržano je u odredbi članka 29. stavka 1. Ustava Republike
Hrvatske i odredbama članka 63. Ustavnog zakona.

*Ustavna tužba je osnovana.*

4. Svoju odluku Ustavni sud obrazlaže sljedećim utvrđenjima:

4.1. DULJINA SUDSKOG POSTUPKA

Prijedlog za uknjižbu prava vlasništva podnesen je Općinskom sudu u Makarskoj
13. rujna 1993. godine.
Duljina postupka uzima se u obzir od 5. studenoga 1997. kad je Zakonom o
potvrđivanju stupila na snagu, u odnosu na Republiku Hrvatsku, Konvencija za
zaštitu ljudskih prava i temeljnih sloboda i Protokoli broj 1, 4, 6, 7 i 11 uz
Konvenciju za zaštitu ljudskih prava i temeljnih sloboda (»Narodne novine –
Međunarodni ugovori« broj 18/97., 6/99. – pročišćeni tekst i 8/99. – ispravak; u
daljnjem tekstu: Konvencija). Protokol broj 12 na snazi je u odnosu na Republiku
Hrvatsku od 1. travnja 2005. (Zakon o potvrđivanju Protokola broj 12 uz
Konvenciju za zaštitu ljudskih prava i temeljnih sloboda, »Narodne novine –
Međunarodni ugovori« broj 14/02. i Objava o stupanju na snagu Protokola broj 12
uz Konvenciju za zaštitu ljudskih prava i temeljnih sloboda, »Narodne novine –
Međunarodni ugovori« broj 9/05.), a Protokol broj 13 od 1. srpnja 2003. (Zakon o
potvrđivanju Protokola broj 13 uz Konvenciju za zaštitu ljudskih prava i
temeljnih sloboda, o ukidanju smrtne kazne u svim okolnostima, »Narodne novine –
Međunarodni ugovori« broj 14/02. i Objava o stupanju na snagu Protokola broj 13
uz Konvenciju za zaštitu ljudskih prava i temeljnih sloboda, »Narodne novine –
Međunarodni ugovori« broj 13/03.).
U članku 6. stavku 1. Konvencije jamči se svakome pravo da radi utvrđivanja
njegovih prava i obveza građanske naravi ili u slučaju podizanja optužnice za
kazneno djelo protiv njega zakonom ustanovljeni neovisni i nepristrani sud u
razumnom roku ispita njegov slučaj.
Ustavna tužba podnesena je 14. prosinca 2005. godine, pa Ustavni sud utvrđuje da
je do dana podnošenja ustavne tužbe postupak u ovom predmetu trajao ukupno
dvanaest (12) godina, tri (3) mjeseca i jedan (1) dan, a nakon stupanja na snagu
Konvencije pa do dana podnošenja ustavne tužbe postupak je trajao osam (8)
godina, jedan (1) mjesec i devet (9) dana.

4.2. POSTUPANJE NADLEŽNOG SUDA

Postupak se u pravno relevantnom razdoblju cijelo vrijeme vodio pred Općinskim
sudom u Makarskoj, koji je 26. travnja 1996. godine donio rješenje kojim je
dozvolio upis u zemljišnu knjigu. Međutim, zbog neuspješne dostave navedeno
rješenje je postalo pravomoćno tek 10. svibnja 2007. godine, to jest nakon
podnošenja ustavne tužbe.

4.3. PONAŠANJE PODNOSITELJA USTAVNE TUŽBE
(PREDLAGATELJA U ZEMLJIŠNOKNJIŽNOM POSTUPKU)

Podnositelj ustavne tužbe, kao predlagatelj u zemljišnoknjižnom postupku, nije
pridonio duljini postupka.

4.4. SLOŽENOST SUDSKOG PREDMETA

Ustavni sud utvrđuje da se u konkretnom slučaju ne radi o složenoj pravnoj
stvari.

OCJENA USTAVNOG SUDA

5. Ustavni sud utvrđuje da se postupak u pravno relevantnom razdoblju vodio u
trajanju od osam (8) godina, jedan (1) mjesec i devet (9) dana. Imajući u vidu
ukupnu duljinu trajanja postupka i dugo razdoblje neučinkovite dostave rješenja,
Ustavni sud ocjenjuje da je povrijeđeno ustavno pravo podnositelja da zakonom
ustanovljeni neovisni i nepristrani sud u razumnom roku odluči o njegovim
pravima ili obvezama, koje je zajamčeno člankom 29. stavkom 1. Ustava Republike
Hrvatske.
Stoga je, u smislu odredbe članka 63. Ustavnog zakona, odlučeno kao u točki I.
izreke ove odluke.
6. Visinu naknade zbog povrede ustavnog prava na donošenje odluke u razumnom
roku, Ustavni sud utvrđuje uzimajući u obzir okolnosti svakog pojedinog slučaja,
uz istodobno uvažavanje ukupnih gospodarskih i socijalnih prilika u Republici
Hrvatskoj, a imajući također u vidu i duljinu trajanja ustavnosudskog postupka.
Sukladno navedenom, a primjenom članka 63. stavka 3. Ustavnog zakona, odlučeno
je kao u točkama II. i III. izreke ove odluke.
7. Odluka o objavi (točka IV. izreke) temelji se na odredbi članka 29. Ustavnog
zakona.

Broj: U-IIIA-4952/2005
Zagreb, 6. svibnja 2008.

USTAVNI SUD REPUBLIKE HRVATSKE
Predsjedavajući sudac
**dr. sc. Željko Potočnjak**, v. r.

Odluka, NN 66/2008-2219
Opći uvjeti korištenjaZaštita privatnosti[Pristup podatcima](/data_access_hr.aspx)[ELI](/about_eli_hr.aspx)

©2026. g. Narodne novine d.d.

, izrada [Novena d.o.o.](http://novena.hr/)